CELEX: 52017DC0520
Language: mt
Date: 2017-05-22 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm ta’ Riforma Nazzjonali tal-Polonja tal-2017 u li tagħti opinjoni tal-Kunsill dwar il-Programm ta' Stabbiltà tal-Polonja tal-2017

IL-KUMMISSJONI EWROPEA
            Brussell, 22.5.2017
            COM(2017) 520 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm ta’ Riforma Nazzjonali tal-Polonja tal-2017u li tagħti opinjoni tal-Kunsill dwar il-Programm ta' Stabbiltà tal-Polonja tal-2017
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm ta’ Riforma Nazzjonali tal-Polonja tal-2017
               
                  u li tagħti opinjoni tal-Kunsill dwar il-Programm ta' Stabbiltà tal-Polonja tal-2017
            
            
               IL-KUNSILL TAL-UNJONI EWROPEA
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta' budget u s-sorveljanza u l-koordinazzjoni tal-politika ekonomika,
                  1
                u b’mod partikolari l-Artikolu 9(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
                  2
               
            
            
               Wara li kkunsidra r-riżoluzzjonijiet tal-Parlament Ewropew,
                  3
               
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika
            
            
               Billi:
            
            
               (1)Fis-16 ta’ Novembru 2016, il-Kummissjoni adottat l-Istħarriġ Annwali dwar it-Tkabbir,
                  4
                li ta bidu għas-Semestru Ewropew għall-koordinazzjoni tal-politika ekonomika tal-2017. Il-prijoritajiet tal-Istħarriġ Annwali dwar it-Tkabbir kienu approvati mill-Kunsill Ewropew fid-9 u fl-10 ta’ Marzu 2017. Fis-16 ta’ Novembru 2016, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  5
               , li fih il-Polonja ma ġietx identifikata bħala wieħed mill-Istati Membri li dwaru kienet se titwettaq analiżi fil-fond. 
            
            
               (2)Ir-rapport tal-pajjiżi tal-2017 dwar il-Polonja
                  6
                ġie ppubblikat fit-22 ta’ Frar 2017. Fih ġie vvalutat il-progress li għamlet il-Polonja biex tindirizza r-rakkomandazzjonijiet speċifiċi għall-pajjiż adottati mill-Kunsill fit-12 ta’ Lulju 2016, is-segwitu li kien hemm għar-rakkomandazzjonijiet adottati fis-snin preċedenti u l-progress tal-Polonja lejn il-miri nazzjonali tagħha ta’ Ewropa 2020.
            
            
               (3)Fit-28 ta' April 2017, il-Polonja ppreżentat il-Programm Nazzjonali ta' Riforma tal-2017 tagħha u l-Programm ta' Konverġenza tal-2017 tagħha. Sabiex jittieħed kont tar-rabta reċiproka ta’ bejniethom, iż-żewġ programmi ġew ivvalutati fl-istess waqt.
            
         
         
            
               (4)Ir-rakkomandazzjonijiet relevanti speċifiċi għall-pajjiż ittieħdu inkonsiderazzjoni fil-programmi tal-Istati Membri marbutin mal-Fondi Strutturali u ta' Investiment Ewropej (Fondi SIE) li jkopru l-perjodu 2014-2020. Kif previst fil-leġiżlazzjoni li tirregola l-Fondi SIE
                  7
               , meta jkun meħtieġ li tiġi appoġġata l-implimentazjoni tar-rakkomandazzjonijiet speċifiċi għall-pajjiż relevanti, il-Kummmissjoni tista’ titlob lil Stat Membru biex jirrieżamina u jemenda l-programmi relevanti tiegħu marbutin mal-Fondi SIE. Il-Kummissjoni kompliet tagħti aktar linji gwida dwar l-applikazzjoni ta’ dawn ir-regoli
                  8
               .
            
            
               (5)Bħalissa l-Polonja qiegħda fil-parti preventiva tal-Patt ta' Stabbiltà u Tkabbir. Fil-Programm ta' Konverġenza tal-2017 tiegħu, il-gvern qiegħed jippjana titjib gradwali fil-bilanċ nominali, minn defiċit ta’ 2,4 % tal-PDG fl-2016 għal 1,2 % tal-PDG fl-2020. L-objettiv baġitarju fuq terminu medju, defiċit ta' 1 % tal-PDG f'termini strutturali, mhux mistenni li jintlaħaq sal-2020, jiġifieri fil-program orizzont. Skont il-Programm ta’ Konverġenza, il-proporzjon tad-dejn għall-PDG tal-amministrazzjoni pubblika huwa mistenni li jiżdied minn 54,4 % tal-PDG fl-2016 għal 55,3% tal-PDG fl-2017, u mistenni jinżel għal 52,1 % sal-2020. Ix-xenarju makroekonomiku li fuqu huma bbażati l-previżjonijiet baġitarji huwa favorevoli. 
            
            
               (6)Fit-12 ta’ Lulju 2016, il-Kunsill għall-2017 irrakkomanda lill-Polonja biex tilħaq aġġustament annwali fiskali ta’ 0,5 % tal-PDG, biex tilħaq l-objettiv baġitarju ta' terminu l-medju. Abbażi tal-previżjoni tar-rebbiegħa tal-Kummissjoni tal-2017, hemm ir-riskju ta’ xi devjazzjoni minn dan ir-rekwiżit fl-2017. 
            
            
               (7)Fl-2018, fid-dawl tas-sitwazzjoni fiskali tagħha, il-Polonja hija mistennija li tkompli taġġusta biex tasal għall-objettiv baġitarju tagħha, fuq terminu medju, ta’ defiċit strutturali ta’ 1 % tal-PDG. Skont il-matriċi ta’ aġġustament maqbula komunement fil-Patt ta’ Stabbiltà u Tkabbir, dan l-aġġustament jissarraf f’rekwiżit ta’ rata ta’ tkabbir nominali fin-nefqa primarja tal-gvern
                  9
                li ma taqbiżx it-3,7 % in 2018. Din tkun tikkorrispondi ma’ aġġustament strutturali ta’ 0,5 % tal-PDG. Jekk il-politiki ma jinbidlux, hemm ir-riskju ta’ devjazzjoni sinifikanti minn dan ir-rekwiżit fl-2018. Kollox ma’ kollox, il-Kunsill huwa tal-opinjoni li l-Polonja trid tkun lesta biex tieħu aktar miżuri fl-2017, u se jkunu meħtieġa aktar miżuri fl-2018 sabiex tikkonforma mad-dispożizzjonijiet tal-Patt ta’ Stabbiltà u Tkabbir. Madankollu, kif previst fir-Regolament (KE) Nru 1466/97, il-valutazzjoni tal-pjanijiet baġitarji u tal-eżiti jinħtieġ li tqis il-bilanċ baġitarju tal-Istat Membru fid-dawl tal-kundizzjonijiet ċikliċi. Kif imsemmi fil-Komunikazzjoni tal-Kumissjoni li takkumpanja dawn ir-rakkomandazzjonijiet speċifiċi għall-pajjiż, il-valutazzjoni tal-eżiti tal-baġit tal-2018 trid tieħdu inkonsiderazzjoni l-għan biex tintlaħaq pożizzjoni fiskali li tikkontribwixxi kemm għat-tisħiħ tal-irkupru li għadu għaddej u kemm biex tiġi żgurata s-sostenibbiltà tal-finanzi pubbliċi tal-Polonja. F’dan il-kuntest, il-Kummissjoni bi ħsiebha tagħmel użu mill-marġni ta’ apprezzament applikabbli, fid-dawl tas-sitwazzjoni ċiklika tal-Polonja. 
            
            
               (8)Ir-rapport tal-pajjiżi tal-2017 juri li sar xi progress fit-titjib tal-ġbir tat-taxxa, peress li l-Polonja għamlet għadd ta’ riformi li kellhom fil-mira l-issikkar tas-sistema tat-taxxa. L-impatt sħiħ tagħhom fuq il-ġbir tat-taxxa u l-kostijiet tal-konformità mat-taxxa għandhom jinżammu taħt monitoraġġ mill-qrib. B’kuntrast ma’ dan, il-Polonja ma għamlet l-ebda progress biex tillimita l-użu estensiv tar-rati mnaqqsa tal-VAT, li għandhom impatt negattiv fuq id-dħul tal-VAT u mhumiex strument effikaċi tal-politika soċjali.
            
            
               (9)Il-Polonja qed issirilha pressjoni fuq in-nefqa f’diversi oqsma, b’mod partikolari f’dawk relatat mat-tixjiħ tal-popolazzjoni. Minħabba f’hekk, huwa meħtieġ li jitwaqqfu mekkaniżmi biex jivvalutaw l-effiċjenza u l-effikaċja tal-infiq pubbliku li jippermettu l-allokazzjoni mill-ġdid tar-riżorsi. F’dan ir-rigward, il-Gvern ħabbar pjanijiet biex isaħħaħ il-proċess tal-baġit, b’mod partikolari rigward il-qafas baġitarju fuq terminu ta’ żmien medju u li jinkorpora r-rieżami tal-infiq fil-proċess baġitarju. Il-qafas tal-finanzi pubbliċi huwa nieqes minn kunsill fiskali indipendenti.
            
            
               (10)It-tnaqqis fil-Polonja tal-popolazzjoni fl-età tax-xogħol huwa mistenni li jillimita l-potenzjal tat-tkabbir fl-għexieren ta’ snin li ġejjin. Il-prestazzjoni tas-suq tax-xogħol Pollakk kienet b’saħħitha f’dawn l-aħħar snin. Ir-rati tal-impjieġi komplew jiżdiedu, iżda diversi miżuri reċenti ta’ politika jistgħu jnaqqsu l-parteċipazzjoni tal-forza tax-xogħol, b’mod partikolari dik tan-nisa, tal-ħaddiema b’livell baxx ta’ ħiliet u ta’ persuni mdaħħlin fiż-żmien. It-tnaqqis fl-età statutorja tal-irtirar lejn tmiem l-2017 huwa mistenni li jinkoraġġixxi xi ħaddiema li huma mdaħħlin fiż-żmien biex joħorġu mid-dinja tax-xogħol. Is-sistema ta’ protezzjoni soċjali Pollakka tipprovdi biss inċentivi limitati biex persuna tibda taħdem. Il-benefiċċju l-ġdid tat-tfal huwa mistenni li jnaqqas il-faqar u l-inugwaljanza, iżda jista’ jkollu wkoll effett negattiv fuq il-parteċipazzjoni tal-ġenituri fis-suq tax-xogħol, li l-biċċa l-kbira minnhom huma nisa. L-ammont tal-benefiċċji tat-tfal u t-test tal-mezzi limitat jinnewtralizzaw l-inċentivi tax-xogħol inkorporati f’benefiċċji soċjali oħra. L-obbligu li tfal ta’ ħames snin jattendu l-iskola preprimarja tneħħa f’Settembru 2016 u r-reġistrazzjoni formali f’servizz għall-indukrar tat-tfal għal tfal taħt l-età ta’ tliet snin għadha fost l-aktar baxxi fl-UE. Minkejja l-miżuri li ttieħdu, is-segmentazzjoni tas-suq tax-xogħol għadha għolja, b’effetti negattivi fuq il-produttività u l-akkumulazzjoni tal-kapital uman. Għad hemm ostakli għall-użu aktar wiesa' tal-kuntratti permanenti. Il-kumitati għall-kodifikazzjoni qed iħejji l-abbozz tal-Kodiċi tax-Xogħol individwali u kollettiv il-ġdid. Din hija opportunità biex jiġu indirizzati dawn l-ostakoli.
            
            
               (11)L-età medja effettiva tal-irtirar żdiedet f’dawn l-aħħar snin, iżda din għadha ferm taħt l-età statutorja tal-irtirar. Età tal-irtirar effettiva ogħla hija kruċjali għat-tkabbir ekonomiku, biex fil-futur il-pensjonijiet jkunu adegwati kif ukoll biex is-sistema tal-pensjonijiet tkun fiskalment sostenibbli. Madankollu, id-deċiżjoni reċenti biex l-età statutorja tal-irtirar titbaxxa għal 60 sena għan-nisa u għal 65 sena għall-irġiel tmur fid-direzzjoni opposta. Is-sistema tal-assigurazzjoni soċjali speċjali għall-bdiewa (KRUS), li tiswa ħafna, hija raġuni oħra għall-mobilità baxxa fis-suq tax-xogħol u għall-qgħad mistur fil-qasam agrikolu.
            
            
               (12)Is-sistema edukattiva tjiebet b’mod sinifikanti matul dawn l-aħħar żewġ deċennji, bil-ħiliet bażiċi taż-żgħażagħ ta’ 15-il sena ’l fuq sew mill-medja tal-UE, u b’waħda mill-inqas rati fl-UE tat-tluq bikri mill-iskola. Madankollu, għad hemm lok biex jitjieb il-mod li bih l-istudenti jingħataw il-ħiliet li jkunu adegwati għas-suq tax-xogħol li qed jinbidel malajr. Il-bidliet li jmiss fl-edukazzjoni primarja u sekondarja jagħtu lok għal sfidi organizzazzjonali kbar, u jqassru l-perjodu tat-tagħlim ġenerali, li jista’ jkollu effett negattiv fuq l-ugwaljanza fl-edukazzjoni. Bidliet addizzjonali biex l-edukazzjoni u t-taħriġ vokazzjonali jiġu adattati għall-ħtiġijiet tas-suq tax-xogħol ġew ukoll imħabbra, iżda l-potenzjal tagħhom biex jindirizzaw in-nuqqasijiet attwali għad irid jidher. Il-Gvern nieda konsultazzjonijiet dwar ir-riforma fl-edukazzjoni għolja biex itejjeb il-prestazzjoni tas-settur u r-rilevanza tiegħu għas-suq tax-xogħol. Fil-Polonja hemm nuqqas ta’ parteċipazzjoni fit-tagħlim għall-adulti u l-livell medju tal-ħiliet bażiċi tal-adulti mdaħħlin fiż-żmien huwa baxx, u dan ifixkel l-impjegabbiltà tagħhom. 
            
            
               (13)Id-dgħufijiet fil-ġestjoni tat-territorju jżidu l-piż amministrattiv relatat mal-ħtieġa tal-permessi għall-bini. Il-pjanijiet dwar l-użu tal-art ikopri parti limitata mit-territorju tal-Polonja, u ta’ spiss huma ta’ kwalità baxxa. F’żoni mingħajrhom, il-permessi tal-bini jingħataw abbażi ta’ deċiżjonijiet amministrattivi ta’ darba relatati mal-iżvilupp tal-art, u dawn joħolqu riskju u inċertezza għall-investituri. L-abbozz tal-kodiċi tal-kostruzzjoni għandu l-għan li jikkonsolida l-proċessi tal-ġestjoni tat-territorju u li jnaqqas il-piż amministrattiv għall-investituri. Ir-riforma toffri l-opportunità biex is-sitwazzjoni titjieb, skont il-verżjoni finali tal-liġi u l-implimentazzjoni tagħha.
            
            
               (14)Fl-2016, l-attività tal-investiment naqset b’mod sinifikanti minħabba anqas użu tal-fondi strutturali tal-UE, minħabba t-tranżizzjoni li kien hemm bejn il-perjodi ta’ programmar u ż-żieda fl-inċertezza fost l-investituri privati. L-ambjent tan-negozju huwa ġeneralment pożittiv. Madankollu, il-fiduċja tan-negozji ntlaqtet minn żieda fl-għadd ta’ tibdiliet regolatorji u konsultazzjonijiet pubbliċi limitati dwar għadd ta’ liġijiet importanti. Iċ-ċertezza legali, il-fiduċja fil-kwalità u l-prevedibbiltà tal-politiki regolatorji, tat-taxxa u politiki oħra u l-fiduċja fl-istituzzjonijiet huma fatturi importanti li jistgħu jippermettu żieda fir-rata tal-investiment. L-istat tad-dritt u ġudikatura indipendenti huma wkoll essenzjali f’dan il-kuntest. It-theddida sistemika attwali għall-istat tad-dritt toħloq inċertezza legali. Bil-gvern li għandu fil-mira li jżid ir-rwol tiegħu fl-ekonomija, se jkun importanti li tiġi żgurata l-vijabbiltà ekonomika tad-deċiżjonijiet ta’ investiment. F’diversi oqsma għad hemm piż regolatorju sinifikanti.
            
            
               (15)In-netwerk tat-toroq żviluppa b’rata mgħaġġla bis-saħħa tal-finanzjament tal-UE, iżda r-rata ta’ mwiet fit-toroq għadha fost l-ogħla fl-UE, u dan jirriżulta fi spejjeż soċjali għoljin. Minkejja d-disponibbiltà ta’ fondi sinifikanti mill-UE, is-settur ferrovjarju għadu qed jiffaċċja ostakli kbar fl-implimentazzjoni tal-proġetti. Għad hemm ukoll l-isfida biex ir-riżorsi ferrovjarji jkollhom ħajja twila, ġaladarba m'hemmx programm multiannwali għall-manutenzjoni tal-infrastruttura ferrovjarja.
            
            
               (16)Madwar 60 % tal-kapaċità tal-Polonja tal-fjuwils fossili installata hija eqdem minn 30 sena. Din għaldaqstant tkun teħtieġ investiment sinifikanti fis-snin li ġejjin. Fl-2016, il-livell ta’ interkonnessjoni tal-elettriku kien fost l-aktar baxxi tal-UE. Flimkien ma’ ammont sinifikanti ta’ kapaċitajiet li jridu jiġu dekummissjonati u maż-żieda fid-domanda għall-elettriku, dan jikkontribwixxi għal prospettivi foqra biex tiġi żgurata l-ġenerazzjoni adegwata tal-enerġija. Il-kisba tal-mira nazzjonali vinkolanti għall-2020 rigward l-enerġija rinnovabbli hija f’riskju. Wara t-tnedija ta’ terminal tal-gass naturali likwifikat, il-Polonja tejbet b’mod sinifikanti s-sigurtà tal-provvista tal-gass tagħha. Żviluppat ukoll in-netwerk nazzjonali tagħha għat-trasferiment u għad-distribuzzjoni tal-gass. Madankollu, il-ħidma fuq l-interkonnetturi tal-gass li huma reġjonalment importanti ma mxietx skont l-iskeda. 
            
            
               (17)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Polonja u ppubblikatha fir-rapport tal-pajjiżi tal-2017. Hija vvalutat ukoll il-Programm ta' Konverġenza u l-Programm Nazzjonali ta' Riforma u s-segwitu mogħti għar-rakkomandazzjonijiet mogħtija lill-Polonja fi snin ta’ qabel. Hija qieset mhux biss ir-rilevanza tagħhom għal politika fiskali u soċjoekonomika sostenibbli fil-Polonja, iżda wkoll kemm jikkonformaw mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-UE billi jingħata kontribut fil-livell tal-UE għad-deċiżjonijiet nazzjonali tal-ġejjieni. 
            
            
               (18)Fid-dawl ta’ din il-valutazzjoni, il-Kunsill eżamina l-Programm ta’ Konverġenza u l-opinjoni
                  10
                tiegħu tidher b’mod partikolari fir-rakkomandazzjoni 1 ta’ hawn taħt,
            
            
               B'DAN JIRRAKKOMANDA li l-Polonja tieħu azzjoni fl-2017 u l-2018 biex:
            
            
               1.Issegwi l-politika fiskali tagħha skont ir-rekwiżiti tal-parti preventiva tal-Patt ta' Stabbiltà u Tkabbir, li jfisser sforz fiskali sostanzjali għall-2018. Meta tieħu azzjonijiet ta’politika, tikkunsidra li tilħaq pożizzjoni fiskali li tikkontribwixxi kemm biex jissaħħaħ l-irkupru li għadu għaddej u kemm biex tiġi żgurata s-sostenibbiltà tal-finanzi pubbliċi tal-Polonja. Tieħu passi biex ittejjeb l-effiċjenza tan-nefqa pubblika u tillimita l-użu tar-rati mnaqqsa tal-VAT.
            
            
               2.Tieħu passi biex iżżid il-parteċipazzjoni fis-suq tax-xogħol b’mod partikolari tan-nisa, tal-ħaddiema b'livell baxx ta' ħiliet u tal-persuni mdaħħlin fiż-żmien, inkluż billi jitrawmu l-ħiliet adegwati u jitneħħew l-ostakli għal aktar impjiegi tat-tip permanenti. Tiżgura s-sostenibbiltà u l-adegwatezza tas-sistema tal-pensjonijiet billi tieħu miżuri biex tiżdied l-età effettiva tal-irtirar u billi tibda tirriforma l-arranġamenti preferenzjali tal-pensjonijiet.
            
            
               3.Tieħu miżuri biex tneħħi l-ostakli għall-investiment, b’mod partikulari fis-settur tat-trasport.
            
            
         
         
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  COM(2017) 520 final.
               
               
                  
                     (3)
                  P8_ TA(2017)0038, P8_ TA(2017)0039, u P8_ TA(2017)0040.
               
               
                  
                     (4)
                  COM(2016) 725 final.
               
               
                  
                     (5)
                  COM(2016) 728 final.
               
               
                  
                     (6)
                  SWD(2017) 86 final.
               
               
                  
                     (7)
                  L-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006, ĠU L 347, 20.12.2013, p. 320.
               
               
                  
                     (8)
                  
                  
                        COM(2014) 494 final.
                  
               
               
                  
                     (9)
                  In-nefqa netta tal-gvern hija magħmula min-nefqa kollha tal-gvern minbarra n-nefqa fuq l-imgħax, in-nefqa fuq il-programmi tal-Unjoni korrisposta mid-dħul tal-fondi tal-Unjoni u l-bidliet mhux diskrezzjonali fin-nefqa għall-benefiċċji tal-qgħad. Il-formazzjoni grossa tal-kapital fiss, iffinanzjata nazzjonalment, hija mifruxa fuq perjodu ta’ erba’ snin. Miżuri diskrezzjonali ta’ dħul jew żidiet fid-dħul mitluba mill-liġi jittieħdu inkonsiderazzjoni. Miżuri ta’ darba, kemm fuq in-naħa tad-dħul kif ukoll fuq in-naħa tan-nefqa ma jitqisux.
               
               
                  
                     (10)
                  Skont l-Artikolu 9(2) tar-Regolament tal-Kunsill (KE) Nru 1466/97.